  Туспуктэм: ИА «Удмуртия» Ольга Козачёк Корреспондент Наталия Сильвестрова Казаньын пӧртэм спорт амалъёсъя «Игры Будущего» калыккуспо турнирез (12+) сӥё-дано усьтон ортчиз. Трёхмерной синпӧет пыр куноослы ӵошатсконъёслэн валтӥсь ужпумъёсыз – спорт, тактика, стратеги, ӝоглык но технологиос – сярысь веразы. Ужрадэ ивортодэтъя «Удмуртия» агентстволэн съёмочной группаез вуылӥз. « Классической но киберспортэз огазеян сярысь малпан Россиын кылдӥз. Асьме кунмы дуннеын одӥгез азьмынӥсь спорт держава, дано спортсменъёслэн, вормонъёслэн но рекордъёслэн вордӥськем шаерзы вал но кыле. Ми котьку но спортэз но солэсь вылӥ гуманизм дунлыкъёссэ азинтон понна луиськомы. «Игры Будущего» – дуннеысь спорт семьялы кузьыммы. <…> Дуннеысь туала спортлэн летописез понна фиджитал концепциен калыккуспо турнир – аспӧртэмлыко история. Нош со история али татын, Россиын, кутске » Владимир Путин, Россилэн азьмуртэз Усьтон ужрадэ мукет кунъёслэн но азьмуртъёссы пыриськизы. Котькудӥз турнир сярысь мылкыдъёссэ вераз. Казахстанлэн азьмуртэз Касым-Жомарт Токаев вуоно арын Шудонъёсты соос дорын ортчытыны ӵектӥз, нош Узбекистанлэн азьмуртэз Шавкат Мирзиёев турнирез 2026-тӥ арын куназы радъяны дась луэмзэ вераз. Бӧрысь турнире пыриськись кунъёслэн парадзы ортчиз. Подиумтӥ кункышетъёс буёло дэремъёсын 107 нылашъёс ортчизы. Спортсменъёс соосты пӧсь кичабонъёсын пумитазы. Парадэз Россилэн кункышетэзлэн буёлъёсыныз дӥсен нылмурт ворсаз. Учкисьёс «Путешествие в будущее» (6+) фиджитал-шоу адӟизы. Отын Казаньлэсь дас аръёс ортчыса вылтуссэ возьматӥзы. Вуоноысь карын капчиен ветлыны антигравитационной пыдкутчанъёс, адямилэсь тазалыксэ чаклась робот-пуныос но аспӧртэмлыко лыдӟиськонниос вань. Фото: ИА "Удмуртия" Шоулэн героез виртуал дунне пыр Кофуцийлэн, Никола Теслалэн голограммаоыныз вераськиз. Озьы ик усьтон ужрадын гиперзвуковой поездъёсты, эм удыслэсь но экологилэсь азинскемзэс возьматӥзы. Шоу эктонъёсын, акробат трюкъёсын ватсаськиз. Ужрадэз йылпумъяса, куноосты «Игры Будущего» турнирлэн талисманэз – МИRА жар-птица ӟечкылаз. Шудонъёс 21-тӥ тулыспалысен 3-тӥ южтолэзёзь ортчозы. Отчы 107 кунъёсысь 270-лэсь трос командаос пырисько – ваньмыз 2 сюрслэсь трос адями. Соос 21 туала амалъёсъя ӵошатскозы: фмджитал-футбол, роботъёсын нюръяськон, виртуал велогонка, фиджитал-баскетбол, лазертаг, фиджитал-хоккей но мукет. Шудонъёсы Сарапулысь спортсмен Евгений Бакулев пыриськоз. 28-тӥ тулыспалэ со Just Dance (Джаст дэнс) эктон симуляторлэн быръён люкетаз пыриськоз. «Игры Будущего» турнир «Демография» йӧскалык ӵектос улсын радъяське. Тегъёс: Спорт Технологиос ӵошатсконъёс Казань Россия  